Mej. SA skud vere reg vir Heelal-kroonTamaryn Green in haar bloukraanvoëlkostuum (Foto: Verskaf) Mej. Suid-Afrika, Tamaryn Green, het van haar uitrustings wat sy by die Mej. Heelal-kompetisie gaan dra, ten toon gestel. Green neem op 17 Desember deel aan die Mej. Heelal-kompetisie in Bangkok, Thailand. Die Mej. Suid-Afrika-organisasie het gesê hulle hoop vir ’n agtereenvolgende oorwinning by dié skoonheidskompetisie nadat Demi-Leigh Nel-Peters in 2017 die kroon gewen het. Slegs Venezuela kon dit nog ooit regkry om twee agtereenvolgende jare dié kompetisie te wen, toe die land in 2008 én 2009 gewen het. Die nasionale kostuum in die Mej. Heelal-kompetisie is altyd ’n hoogtepunt en vanjaar se uitrusting is deur Malikah Hajee en Lloyd Kandlin van The Costume Department ontwerp. Hajee het gesê The Costume Department het sy inspirasie vir die nasionale kostuum van Suid-Afrika se nasionale voël, die bloukraanvoël, gekry. “Meer as 1 000 blougrys en swart vere is per hand op die kostuum vasgewerk om die onderkant van die voël se vlerk te verteenwoordig. Die kopstuk, wat kristalle bevat, verteenwoordig die snawel. Die veremateriaal is plaaslik gemaak en eie in sy soort,” het Hajee gesê. Tamaryn Green in een van haar aandrokke (Foto: Instagram) “Die gestruktureerde baadjie verteenwoordig dat die vere bymekaargehou word deur verskeie Afrika-kulture soos Xhosa, Zoeloe en Ndebele. Stamhoofde word vereer met bloukraanvoëlvere vir hul brawe optrede en bekwaamheid wanneer hulle jag,” het Hajee gesê. Green se kostuum het gemengde kommentaar op sosiale media ontvang. “Ek is mal oor die kostuum, dis pragtig, oorspronklik, en laat jou uitstaan bo die res. Hou aan skyn!” het een kommentator gesê. Maar ander was nie so positief nie. “Hoekom word haar pragtige gesig weggesteek? Ek hoop jou aandrok is beter, want hierdie kostuum is ’n grap,” het ’n ander geskryf. Tamaryn Green in haar bloukraanvoëlkostuum (Foto: Verskaf) Green het by dieselfde geleentheid ook een van haar aandrokke vir die Mej. Heelal-kompetisie vertoon. Galuzzi e Gini het dié rok ontwerp. “Inspirasie vir dié rok het gekom van giere in materiale en silhoeëtte wat tans gesien kan word by onder andere Bella Hadid en Kendall Jenner. Die rok is speels en sexy, dit het baie deursigtige elemente en uitsnysels. Ons wou die rok modern en aanpasbaar maak sodat dit op die glanstapyt, maar ook op die Mej. Heelal-verhoog gedra kan word,” het die ontwerpers gesê. Green se kompetisie-afrigter, Werner Wessels, het gesê hy is vasberade dat sy goed sal vaar in die kompetisie. “Tamaryn is intelligent, snaaks, passievol en gee altyd álles in enige situasie. Dit is ’n plesier om saam met haar te werk en sy gaan goed vaar op die Mej. Heelal-verhoog,” het hy gesê.